b'\n_START_ARTICLE_\nAnton Birti\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v Nadi\xc5\xa1ki dolini, v kraju Me\xc4\x8dani (sedaj ital. Mezzana). Ljudsko \xc5\xa1olo je obiskoval v Petjaku (ital. Ponteacco) in Tr\xc4\x8detu (ital. Tarcetta). Glasbeno se je izobra\xc5\xbeeval v \xc4\x8cedadu in Ljubljani, kjer je obiskoval Pedago\xc5\xa1ko akademijo. Med vojno je bil v partizanih. Prve skladbe je napisal, ko je obiskoval glasbeno \xc5\xa1olo v \xc4\x8cedadu. Leta 1952 je v Ljubljani ustanovil ansambel Bene\xc5\xa1ki fantje, s katerim je veliko nastopal na radiu in televiziji. Pisal je razne male skladbe za harmoniko. Uglasbil je celo vrsto bene\xc5\xa1kih pesmi, svojih izvirnih in pesmi drugih avtorjev. Prosvetno dru\xc5\xa1tvo Ivan Trinko iz \xc4\x8cedada je leta 1966 izdalo pesni\xc5\xa1ko zbirko Oj, bo\xc5\xbeime v kateri so zbrane Birti\xc4\x8deve pesmi, pesmi drugih avtorjev in narodne pesmi  bene\xc5\xa1kih Slovencev. Zbirko je zbral in uredil Anton Birti\xc4\x8d. V knjigo je vklju\xc4\x8dil 66 narodnih pesmi, 4 pesmi Petra Podreke, 42 svojih, 5 Ivana Trinka, 10 Izidorja Predana, 4 Valentina Birti\xc4\x8da in 4 pesmi ostalih \xc4\x8dlanov ansambla Bene\xc5\xa1ki fantje. Leta 1971 je ustanovil in urejal glasbeno zbirko Bene\xc5\xa1ka Slovenija poje in igra, 1974 pa pevski zbor Nedi\xc5\xa1ki poubje.'